送范端仲推官
作者：郭祥正
朝代：宋

paragraphs: 范君建陽客，讀書過萬卷。
下筆又神速，數預賢能薦。
省闥復擅場，聲名動海縣。
一投紅蓮幕，阻上金鑾殿。
志氣老不衰，苦柏冒霜霰。
當塗少知已，薄祿勢所戀。
君子困下僚，佞士即華選。
顧我駑散才，攝守頗優便。
公庭可羅雀，雲山復對面。
坐卧臨清風，吟哦揮羽扇。
相逢始相樂，瞥去若驚電。
君行我幽獨，送君聊自喭。